Thomas Myhre

Thomas Harald Myhre (født 16. oktober 1973 i Sarpsborg) er en norsk fotballeder og tidligere fotballspiller som er sportssjef og hovedtrener for Moss Fotballklubb.Myhre var lenge førstekeeper på det norske landslaget, men mistet plassen etter kampen mot Tyrkia i mars 2007 i EM-kvalifiseringen. Myhre har også spilt i utlandet for flere europeiske klubber.


== Karriere ==
Etter å ha startet karrieren i Moss, unntatt ett års utlån til Rygge IL,  signerte Myhre for Moss FK i 1991, hvor han raskt ble førstekeeper, og fikk etterhvert også sjansen på U21-landslaget. Etter to sesonger på Melløs, gikk han til Viking foran 1993-sesongen. En alvorlig kneskade gjorde at Myhre mistet hele 1996-sesongen. Han kom tilbake for fullt sesongen etter, og ble proff i Everton FC ved sesongslutt.
Myhre gjorde en god jobb mellom stengene i Everton, og ble belønnet med landslagsdebut i en privatlandskamp mot Danmark i april 1998. Samme år var han reservemålvakt i den norske VM-troppen. Han spilte samtlige ligakamper for Everton i 1998/99-sesongen, men da han ble skadet i begynnelsen av neste sesong, mistet han plassen på laget til Paul Gerrard. Resten av Everton-oppholdet ble preget av benkesliting, og han ble lånt ut til 1. divisjonsklubbene Birmingham City FC og Tranmere Rovers FC, samt skotske Rangers FC og danske FC København, som han hjalp til seriemesterskap i 2000/01. Han var også Norges førstekeeper i Euro 2000.
Sommeren 2001 ble Myhre kjøpt av den tyrkiske klubben Beşiktaş JK, men etter bare én sesong i Tyrkia returnerte han til England, og signerte for Sunderland AFC. Også i Sunderland ble det mye benkesliting de to første sesongene, men da hans konkurrent Mart Poom ble skadet tidlig i 2004/05-sesongen, tok Myhre vare på muligheten, og ble førstekeeper i en sesong som endte med opprykk til Premier League.
Til tross for godt spill i Sunderland-målet, valgte klubben noe overraskende å ikke fornye Myhres kontrakt da den gikk ut i 2005. Etter dette, vendte Myhre tilbake til hjemlandet, hvor han hadde et kort opphold i Fredrikstad FK, før han nok en gang returnerte til England – denne gangen til Charlton Athletic FC. Han signerte for klubben i august 2005, og forlenget kontrakten i desember samme år. I februar 2007 skrev han under på en kontrakt for Viking ut 2010-sesongen. I februar 2010 forlot Myhre imidlertid Viking etter en konflikt mellom ledelsen i klubben og spilleren selv. 
På landslaget var Myhre lenge stabil og hadde over 50 landskamper. Flere tabber fra Myhre mot Bosnia og Tyrkia førte til at Norge tapte viktige poeng, som ble avgjørende for at laget ikke kvalifiserte seg til EM. Etter disse to kampene ble Myhre erstattet av Håkon Opdal.


== Referanser ==


== Eksterne lenker ==
(en) Thomas Myhre – kategori av bilder, video eller lyd på Commons 
(en) Thomas Myhre på Internet Movie Database 
(en) Thomas Myhre – FIFA 
(en) Thomas Myhre – Transfermarkt 
(en) Thomas Myhre – national-football-teams.com 
(en) Thomas Myhre – Soccerbase.com 
(en) Thomas Myhre – FootballDatabase.eu 
(en) Thomas Myhre – EU-Football.info 
(en) Thomas Myhre – Tyrkias fotballforbund 
(no) Thomas Myhre – Norges Fotballforbund 
(en) Thomas Myhre – FBref  Wikiquote: Thomas Myhre – sitater